སྟག་ལུང་བྲག

མཚན་རྒྱས་པར་སྟག་བྲན་ཕན་བདེ་བསམ་གཏན་གླིང་ཞེས་ཞུ། ཁྲིམས་ཟམ་ནས་སྤྱི་ལེ་བཞི་ལྔ་ཙམ་སོང་ན་ར་མོ་ཆེ་གྲོང་དང་ཉེ་བར་དགོན་དེ་མཇལ་རྒྱུ་ཡོད། སྟག་ལུང་ཞེས་པ་ནི། སྔོན་གྱི་སྟག་ལུང་བྲག་དགོན་ཆགས་ཡུལ་དུ་རྒྱབ་རི་སྟག་དང་འདྲ་བས་སྟག་ལུང་བྲག་ཅེས་ཞུ། དགོན་དེ་ནི་ཐོག་མར་སྦ་ཏི་ལོ་ཙཱ་བ་ཁུ་སྟོན་བརྩོན་འགྲུས་དབང་ཕྱུག་ར་མོ་ཆེར་ས་སྒྲུབ་གནང་ས་དང་། སྟག་བྲག་གི་ཤར་ངོས་ནོར་བུ་རིར་རླུང་སྒོམ་གནང་ས་ཡིན་ཞེས་ཐོག་མར་ཁུ་སྟོན་གྱིས་ཕྱག་བཏབ་གནང་བའི་བཀའ་གདམས་པའི་རི་ཁྲོད་ཅིག་ཡོད་པ་ལ། དེ་རྗེས་དགའ་ལྡན་ཁྲི་ཐོག་བདུན་ཅུ་པ་ཁྲི་ཆེན་ངག་དབང་ཆོས་འཕེལ་གྱིས་ཀློང་རྡོལ་བླ་མ་རིན་པོ་ཆེའི་ལུང་བཞིན་གནས་དེའི་དགེ་སློང་རེར་ཆོས་གོས་རེ་ཕུལ་གནང་ནས་དགོན་དེའི་དགོན་བདག་གནང་། ད་ལྟ་བསྟན་འཛིན་དགེ་ལེགས་འཇིགས་མེད་བསྟན་པའི་རྒྱལ་མཚན་བར་སྐུ་ཕྲེང་ལྔ་ཙམ་བྱུང་། ལོ་མ་བདུན་པའི་རུ་ཕུག་ཀྱང་གནས་དེར་ཡིན་ཞེས་ཞུ། ཐོག་མར་དགེ་སློང་བཞི་གྲྭ་གཅིག་ནས་རིམ་བཞིན་དགེ་སློང་ཉེར་ལྔ་བར་འཕེལ། སྐུ་འཕྲེང་བཞི་པས་སྲིད་སྐྱོང་གནང་རྗེས་ཕན་བདེ་བསམ་གཏན་གླིང་ཞེས་པའི་མཚན་གསོལ། རྒྱ་སྐྱེད་ཆེན་པོ་གནང་ནས་དགེ་འདུན་ཞལ་གྲངས་བརྒྱད་ཅུ་ལྷག་ཙམ་བར་འཕེལ། སྔོན་འདུ་ཁང་ཀ་བ་ཉི་ཤུའི་གཙང་ཁང་ཀ་བ་བརྒྱད་ནང་སྐུ་འཕྲེང་གསུམ་པའི་གསེར་ཟངས་ཀྱི་གདུང་རྟེན་ཐོག་སོ་ཉིས་ཐོག་ལ་སྒོ་འཁྱིམ་གསེར་ལྗང་བརྡུང་། གཡུ་དང་བྱུ་རུ། གཟི་དང་། མུ་ཏིག་སོགས་རིན་ཆེན་མང་པོས་ཁྲ་བརྒྱན་བཏབ་པ་ཞིག་དང་། གསེར་ཟངས་ཀྱི་རྒྱལ་བ་བྱམས་པ་ཐོག་ཚད་མ། བློ་བཟང་བསྟན་པའི་རྒྱལ་མཚན་གྱི་འཇིམ་སྐུ། དངུལ་གྱི་སྐུ་ཐོག་གསུམ་པའི་སྐུ་བརྙན། གསེར་གདུང་གི་གཡོན་དུ་ཁྲི་ཆེན་ངག་དབང་ཆོས་འཕེལ་གྱི་དངུལ་གདུང་། འདུ་ཁང་ནང་གཡས་སུ་གསེར་ཟངས་ཀྱི་སེང་གདོང་གཙོ་འཁོར། གཡོན་དུ་གདུགས་དཀར་མཆོག་སྒྲུབ་མ། ཐུབ་པ་ཚུལ་ཁྲིམས་མ་ཞེས་བསྐུམ་ཁྲུ་གང་། དེའི་ཞོགས་སུ་ཁྲི་ཆེན་ངག་དབང་ཆོས་འཕེལ་གྱི་ཐུགས་དམ་རྟེན་འཇིགས་བྱེད་ལྷ་བཅུ་གསུམ། འཇིགས་བྱེད་ཀྱི་བླ་བརྒྱུད་སྒྲུབ་ཆེན་མ་ལི་ཏའི་ཞབས་རྐང་ལ་འཇིགས་བྱེད་ཀྱི་སྐུ་བརྙན་རང་བྱོན་འབུར་དོད་དུ་ཡོད་པ་ཞིག་རྫུལ་གྱི་སྒམ་ཆུང་ནང་དང་། དེའི་ཕྱི་ལ་གསེར་གྱི་བྲལ་སྤང་། འདུ་ཁང་རྙིང་པ་ཀ་བ་བཅུ་དྲུག་ནང་རྟེན་གཙོ་འཇིམ་གྱི་སྤྱན་རས་གཟིགས་ཕྱག་སྟོང་སྤྱན་སྟོང་ཉེ་སྲས་བརྒྱད་ཀྱིས་བསྐོར་བ་དང་། མཐའ་འཁོར་དུ་གནས་བརྟན་བཅོ་དྲུག་གི་སྐུ་བརྙན་ཐོག་སོ་གཅིག་ཙམ། བྱམས་ཁང་ཀ་བརྒྱད་ནང་དབུས་སུ་རྒྱལ་བ་བྱམས་པ་ཐོག་སོ་གཅིག་ལྷག གཡས་གཡོན་དུ་མར་མེ་མཛད་དང་ཤཱཀྱ་ཐུབ་པ། རྡོ་རྗེ་གདན་མའི་སྐུ་བརྟན་ཁྲུ་གང་ཙམ། དེའི་ཤར་ངོས་མགོན་ཁང་ནང་མགོན་པོའི་བླ་རྡོ་བཞུགས་པའི་མགོན་པོ་ཕྱག་བཞི་དང་། སྤྱན་རས་གཟིགས་སོགས་ཀྱི་སྐུ་བརྙན་བཞུགས་སུ་གསོལ་ཡོད།
ད་ལྟ་སྔོན་གྱི་དགོན་གཤམ་དུ་པ་རི་ཁུག་ཅེས་པར་གསར་བཞེངས་གནང་བའི་འདུ་ཁང་ཀ་བཞིའི་ནང་རྟེན་གཙོ་ཐུབ་དབང་གི་སྐུ་བརྙན་མི་ཚད་མ་ཟིན་ཙམ་དང་། སྲིད་སྐྱོང་རིན་པོ་ཆེའི་འདྲ་སྐུ། ཚེ་དཔག་མེད་དང་། རྗེ་ཡབ་སྲས་གསུམ། གནས་བརྟན་བཅུ་དྲུག་སོགས་དང་། མགོན་ཁང་ཀ་གཅིག་ནང་[page 95] མགོན་པོའི་སྐུ་བརྙན་གསར་བཞེངས་གནང་བ་བཅས་མཇལ་རྒྱུ་ཡོད།
ཡང་དེ་དང་ཉེ་བའི་ར་མོ་ཞེས་པའི་གྲོང་དབུས་སུ་སྦ་ཏི་ལོ་ཙཱ་བ་ཁུ་སྟོན་བརྩོན་འགྲུབ་དབང་ཕྱུག་གིས་ཕྱག་བཏབ་གནང་བའི་ར་མོ་ཆེ་ཞེས་པར་ལྷ་ཁང་ཆུང་ཆུང་ཞིག་དང་། ོ་བོའི་སྐུ་བརྙན་གསར་བཞེངས་གནང་བ་མཇལ་རྒྱུ་ཡོད། སྔོན་ལི་ཡུལ་ནས་ཆོས་རྒྱལ་སྲོང་བཙན་མཇལ་དུ་བཙུན་ཆུང་གཉིས་ཕེབས་སྐབས་ཁྲིམས་ཟམ་སྟེང་སྤྲུལ་པའི་ཁྲིམས་གཅོད་བྱས་པའི་མིའི་མགོ་ལག་དཔྱང་ཡོད་པ་མཐོང་བས་ཁྲིམས་ཟམ་ཞེས་པ་དེ་ལྟར་བྱུང་ཞེས་དང་། ཡང་སྟོད་ལུང་མདའི་ཆུ་འགྲམ་ན་ཁྲི་དང་ཁྲིའུའི་སྟེང་དུ་འདུག་སྟེ་ཁྲིམས་བཅད་ཅེས་ཁྲི་ཟམ་ཞེས་ཀྱང་གསུངས། ཕྱིས་སུ་ངར་ལྕགས་དང་ཨར་འདམ་ལས་གྲུབ་པའི་ཕྱི་ལུགས་ཟམ་པ་ཞིག་བརྒྱབས་པས་བོད་དུ་ཕྱི་ལུགས་ཀྱི་ཟམ་པ་དང་པོ་དེ་ཡིན་ཟེར། དེ་རྗེས་ད་ལྟའི་ཨར་འདམ་གྱི་ཟམ་པ་དེ་ཉིད་བསྐྲུན།